internet vaartha 200 Views
ముంబై : ఐసిసి క్రికెట్‌ కమిటీ చైర్మన్‌గా ఉన్న అనిల్‌ కుంబ్లే ఇటీవల టీమిండియా హెడ్‌ కోచ్‌గా నియమిస్తూ బిసిసిఐ ఉత్తర్వులు జారీ చేసిన సంగతి తెలిసిందే.కాగా ఈ క్రమంలో ఎడిన్‌బర్గ్‌లో జరుగుతున్న అంతర్జాతీయ క్రికెట్‌ మండలి(ఐసిసి) వార్షిక సభ్య సమావేశంలో కుంబ్లే తరువాత క్రికెట్‌ కమిటీ చైర్మన్‌ పదవిలో ఎవరిని నియమించాలనే అంశం చర్చకు వచ్చింది.అయితే ఇప్పటికిప్పుడే దీనిపై నిర్ణయం తీసుకోవాల్సిన అవసరం ఏమీ లేదని ఐసిసి భావిస్తుంది.అయితే కుంబ్లే స్థానంలో క్యాబ్‌ అధ్యక్షుడు గంగూలీ అయితే బాగుంటుందనే అభిప్రాయాన్ని ఐసిసి పెద్దలు ప్రస్తావించినట్లు తెలుస్తుంది.ఇటీవల ధర్మశాలలో బిసిసిఐ నిర్వహించిన సమావేశంలో హెడ్‌ కోచ్‌గా అనిల్‌ కుంబ్లేను ఎంపిక చేసిన సమయంలో దీనిపై చర్చించినట్లు సమాచారం.కాగా ఈ పోస్టుకు గంగూలీ అయితే న్యాయం చేయ గలుగుతాడని బిసిసిఐ అధ్యక్షుడు అనురాగ్‌ ఠాకూర్‌ తన మనసులోని మాటలను వెల్లడించినట్లు వినిపిస్తుంది.గతంలో ఈ పదవిని తీసుకునేందుకు గంగూలీ కూడా ఆసక్తి కనబరిచాడు. అయితే ఆ తరువాత బిసిసిఐ క్రికెట్‌ దిగ్గజాలు గంగూలీ, లక్ష్మణ్‌, సచిన్‌లను అడ్వైజరీ ప్యానెల్‌లో నియమించడంతో దాదా వెనక్కి తగ్గాడు. ఎందుకంటే గంగూలీ క్యాబ్‌ అధ్యక్షుడు కాక ముందు ఆయన్ని బిసిసిఐ టెక్నికల్‌ కమిటీ చైర్మన్‌గా నియమించింది.కాగా ఈ పోస్టు ఐసిసి క్రికెట్‌ కమిటీ పదవితో సమానంగా ఉంటుంది.అంతేకాదు ఐసిసి క్రికెట్‌ కమిటీ చైర్మన్‌ పోస్టు అనేది బిసిసిఐ పరిధిలోనిది కాదు. ఈ పదవిలో ఐసిసి మాజీ క్రికెటర్‌ ఎవరినైనా నియమించవచ్చు. దీంతో గంగూలీ క్రికెట్‌ కమిటీ చైర్మన్‌ రేసు నుంచి వైదొలగారు.అయితే ఇప్పుడు ఐసిసి క్రికెట్‌ కమిటీ చైర్మన్‌గా ఉన్న కుంబ్లేను టీమిండియా హెడ్‌ కోచ్‌గా నియమించడంతో ఆ పదవికి రాజీనామా చేసే అవకాశం ఉంది.కుంబ్లే రాజీనామా చేస్తే ఆ పదవిలో ఎవరిని నియమిస్తే బాగుంటుందనే చర్చలో భాగంగా తాజాగా తెరపైకి గంగూలీ పేరు వచ్చింది.